b'\n_START_ARTICLE_\nJanez Fabijan\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani gimnaziji v Ljubljani je v letih 1911\xe2\x80\x931917 \xc5\xa1tudiral filozofijo in teologijo na Gregorijanski univerzi v Rimu in 1917 doktoriral v Innsbrucku ter bil 1916 posve\xc4\x8den v duhovnika. Od 1917\xe2\x80\x931919 je slu\xc5\xbeboval kot podvodja, potem do 1922 kot \xc5\xa1tudijski prefekt v ljubljanskem semeni\xc5\xa1\xc4\x8du. Leta 1920 je postal honorarni predavatelj za spekulativno dogmatiko na TEOF v Ljubljani, 1921 docent in 1937 redni profesor istega predmeta, katerega je predaval do 1964._NEWLINE_Veliko je deloval med \xc5\xa1tudentsko mladino in bil med svetovnima vojnama duhovni vodja katoli\xc5\xa1kega akademskega dru\xc5\xa1tva Zarja. Bil je urednik revije \xc4\x8cas ter v njej in Bogoslovnem vestniku (BV) objavljal tudi svoje razprave: Znanstvene osnove katoli\xc5\xa1ki dogmi (\xc4\x8cas, 1921); Verske skrivnosti (\xc4\x8cas, 1922); Relativna izvestnost in verski dvom (BV, 1921); O umskem dokazovanju dogme o izvirnem grehu (BV,1923); Dogma in problem o mo\xc5\xbenosti zveli\xc4\x8danja vseh ljudi (BV, 1924); Marija kot srednica vseh milosti (BV, 1925)._NEWLINE_Na tako imenovanem \xc5\xa0olar-Fabijanovem procesu, ki se je za\xc4\x8del konec leta 1952 in kon\xc4\x8dal na Silvestrovo, je bil pred Okro\xc5\xbenim sodi\xc5\xa1\xc4\x8dem v Ljubljani skupaj z njim obto\xc5\xbeen Jakob \xc5\xa0olar. Za tiste \xc4\x8dase zna\xc4\x8dilna obto\xc5\xbenica je \xc5\xa0olarju o\xc4\x8ditala\xc2\xa0\xc2\xbbizdajalsko delo med vojno\xc2\xab, po vojni pa\xc2\xa0\xc2\xbbpovezovanje z emigrantskimi agenti\xc2\xab, zlasti z disidentskim novinarjem Francem Jezo, ki je prav tako pre\xc5\xbeivel Dachau in je leta 1948 iz Ljubljane pobegnil v Trst. Proces so spremljali orwellovsko intonirani \xc4\x8dlanki v Slovenskem poro\xc4\x8devalcu -\xc2\xa0\xc2\xbbIzdajalec Jakob \xc5\xa0olar kon\xc4\x8dno razkrit,\xc2\xab\xc2\xa0SP 7. 9. 1952;\xc2\xa0\xc2\xbbKaj je z izdajalcem \xc5\xa0olarjem?\xc2\xab\xc2\xa0SP 30. 9. 1952;\xc2\xa0\xc2\xbbKombinacije zagrizenega sovra\xc5\xbenika,\xc2\xab\xc2\xa0SP 23. 11. 1952;\xc2\xa0\xc2\xbbIzdajalec Jakob \xc5\xa0olar pred sodi\xc5\xa1\xc4\x8dem,\xc2\xab\xc2\xa0SP 30. 12. 1952;\xc2\xa0\xc2\xbbObsodba Jakoba \xc5\xa0olarja in ostalih obto\xc5\xbeencev,\xc2\xab\xc2\xa0SP 31. 12. 1952 - ter javnost prepri\xc4\x8devali, da je \xc5\xa0olar v svoje delo vpeljal tudi Fabijana, ki pa je na koncu vse skupaj celo\xc2\xa0\xc2\xbbpriznal in se zahvalil Upravi dr\xc5\xbeavne varnosti, da mu je pomagala pri prekinitvi stikov s temi agenti.\xc2\xab\xc2\xa0\xc5\xa0olar je bil\xc2\xa0\xc2\xbbobsojen\xc2\xab\xc2\xa0na 10 let strogega zapora, Fabijan pa na 6 let; kasneje so jima kazen zmanj\xc5\xa1ali za polovico.'